கடந்த சில நாட்களாக எஸ்.வி.ஆர். தொடர்பான பதிவுகளைக் கண்டு வேதனை அடைந்தேன். இரண்டு மாதங்களாக உங்களுக்கு மன உளைச்சலைக் கொடுக்கும் அளவுக்கு இந்தப் பிரச்சினை பெரிய விஷயமாக எனக்குத் தோன்றவில்லை. நீங்கள் உலகத்தர உரத்த சிந்தனையாளர். உங்கள் நேரமும், அவதானிப்பும் இது போன்ற அற்ப நிகழ்வுகளில் விரயமாவதில் இழப்பு உங்கள் வாசகர்களுக்கு மட்டுமே. என்னைப் போன்ற படித்த மூடர்களை அடுத்த கட்ட வாசிப்புக்கு அழைத்துச் செல்லும் உங்கள் உயரிய பணியில், அந்நிய நிதி/எஸ்.வி.ஆர். தொடர்பான பதிவுகள் தேவையற்ற தடைக்கற்கள். ஒரு குறுகிய வட்டத்தையே சென்றடையும், தாக்கத்தை ஏற்படுத்தும் இந்தப் பதிவுகளால், தமிழ் படிக்கும் மொத்த சமுதாயத்துக்கும் சென்றடையும் வீரிய நேர்மறை சிந்தனைகள் ஓரிரண்டு நாட்களுக்குப் புறந்தள்ளபட்டாலும் அது சரியல்ல.